Diari Oficial de la Generalitat Valenciana


Sumari del DOGV 5430, del 17-01-2007 (2007/36)

ORDRE de 26 de desembre de 2006, de la Conselleria d'Economia, Hisenda i Ocupació per la qual es convoquen les ajudes del Programa de Foment del Desenvolupament Local per a l'exercici 2007 i Pactes per a l'Ocupació per al període 2007-2008.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5430

Data del DOGV
:   17-01-2007

Secció del DOGV
:   III. ACTES ADMINISTRATIUS

Número del document
:   2007/36


Data del document
:   26-12-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * administració local
    * ajuda a l'ocupació
    * desenvolupament rural
    * iniciativa local d'ocupació
    * suport econòmic
    * ajuda pública

El Reial Decret 2.673/1998, d'11 de desembre (BOE de 29 de desembre), traspassa a la Comunitat Valenciana, amb efectes d'1 de gener de 1999, les funcions i els servicis que en matèria de treball, ocupació i formació realitzava l'Institut Nacional d'Ocupació.  
La Llei 3/2000, de 17 d'abril (DOGV núm. 3.737, de 26 d'abril), de Creació del Servici Valencià d'Ocupació i Formació (SERVEF), atribueix les competències de gestió de les polítiques actives d'ocupació transferides per l'Institut Nacional d'Ocupació a l'esmentat organisme autònom.  
Entre les funcions de gestió i de control assumides, es troben les referides a les subvencions públiques per al foment del desenvolupament local, regulades per l'Ordre de 15 de juliol de 1999, del Ministeri de Treball i Afers Socials (BOE de 31 de juliol).   
La disposició addicional primera de l'esmentada Ordre de 15 de juliol de 1999 estableix que les comunitats autònomes que hagen assumit els traspassos de servicis en matèria de gestió de programes d'ocupació podran adaptar aquesta a les especialitats que es deriven de la seua pròpia organització.   
Fruit d'aquesta adaptació, es desenvolupa el paper de l'agent d'Ocupació com a interlocutor de dos grans col·lectius: l'empresariat d'una zona i l'administració pública en qualsevol dels seus nivells de representació.  
És en l'àmbit local on es troben les majors possibilitats de detecció de l'existència d'espais productius no explotats, susceptibles de generar llocs de treball a través de la creació de noves empreses. Per això, les corporacions locals necessiten dotar-se de tècnics de foment d'ocupació, especialistes en desenvolupament local, que puguen col·laborar en l'orientació dels programes de polítiques actives d'ocupació cap a la generació d'activitat empresarial i a la prospecció i promoció de projectes empresarials en l'àmbit local.   
En congruència amb la finalitat d'aquesta norma, amb la qual es pretén complir els compromisos derivats de la revisió del Pacte Valencià pel Creixement i l'Ocupació 2001-2006 (PAVACE), la Conselleria d'Economia, Hisenda i Ocupació, a través del SERVEF, pretén potenciar les funcions dels agents d'Ocupació i Desenvolupament Local per a la qual cosa es pretén dotar aquests professionals de ferramentes que els ajuden a realitzar el seu treball, entre les quals destaquen la utilització de mitjans telemàtics.   
La present convocatòria s'adapta a la normativa sobre subvencions continguda en la Llei 38/2003, de 17 de novembre, General de Subvencions, considerant l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003, les normes reguladores de subvencions que siguen concedides pel Servici Públic d'Ocupació Estatal en els àmbits d'ocupació i de formació professional ocupacional. Així mateix, es contempla el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional i el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre.  
D'altra banda, amb l'objecte d'afavorir noves tecnologies per a la modernització dels procediments en la gestió de les subvencions, es contempla la possibilitat d'utilitzar el procediment de tramitació telemàtica de sol·licituds de subvencions i presentació de documentació en l'àmbit competencial del Servici Valencià d'Ocupació i Formació.  
La present convocatòria de subvencions estableix en el títol I les disposicions comunes de les distintes modalitats d'ajudes de Foment del Desenvolupament Local i Pactes per a l'Ocupació.  
En el títol II es regulen les subvencions dirigides al foment del desenvolupament local, amb els apartats següents:  
1. Contractació d'agents d'Ocupació i Desenvolupament Local, amb la inclusió, com a annex, d'un procés de selecció d'aquest personal.  
2. Subvencions per a la formació dels agents d'Ocupació i Desenvolupament Local.   
En el títol III es regulen les ajudes destinades a donar suport als pactes territorials per a l'Ocupació.   
En virtut d'això, fent ús de les facultats conferides per la Llei 5/1983, de 30 de desembre, de Govern Valencià i, d'acord amb el que estableix el Decret 112/2003, d'11 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que disposa el Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat Valenciana.  
ORDENE  
TÍTOL I  
Disposicions comunes  
CAPÍTOL I  
Disposicions generals  
Article 1. Objecte i àmbit.  
La present ordre, sota la naturalesa jurídica de subvencions públiques, té com a objecte promoure mesures per a donar suport a les corporacions locals i als agents socials que desenvolupen estratègies per a afavorir la generació d'ocupació i el desenvolupament local en l'àmbit de la Comunitat Valenciana. En concret, seran objecte de les subvencions regulades en la present ordre:  
a) El finançament de les despeses derivades de la contractació i de la formació d'agents d'Ocupació i Desenvolupament Local.   
b) El suport als pactes territorials per a l'Ocupació que se subscriguen a la Comunitat Valenciana per a la realització d'actuacions coordinades en matèria de foment de l'ocupació.  
Article 2. Beneficiaris de les subvencions.  
2.1 Podran ser beneficiàries de les subvencions regulades en la present ordre:  
a) Les corporacions locals o entitats que en depenguen o hi estiguen vinculades.  
b) Les entitats públiques o els consorcis de caràcter públic que constituïsquen pactes territorials per a l'Ocupació i posteriorment hagen subscrit un conveni de col·laboració amb la Conselleria d'Economia, Hisenda i Ocupació o el SERVEF, sempre que desenvolupen les actuacions i reunisquen els requisits establits en la present ordre.  
2.2 No podran tenir la condició de beneficiaris els subjectes que incórreguen en alguna de les prohibicions arreplegades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
Article 3. Obligacions dels beneficiaris.  
Amb independència de les obligacions específiques previstes per a cada programa en aquesta convocatòria de subvencions i de les que expressament s'arrepleguen en la resolució de concessió, són exigibles les obligacions genèriques següents:  
a) Realitzar l'activitat o adoptar el comportament que fonamente la concessió de la subvenció en la forma i els terminis establits.  
b) Justificar davant del SERVEF la realització de l'activitat o l'adopció del comportament, així com el compliment dels requisits i de les condicions que determinen la concessió o el gaudi de la subvenció.  
c) Comunicar al SERVEF l'obtenció d'altres subvencions o ajudes per a la mateixa finalitat procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció, la qual cosa podrà donar lloc a la modificació de la resolució de concessió.  
d) Facilitar totes les dades i la informació, en qüestions relacionades amb les subvencions concedides, que els siguen requerides pel SERVEF.  
e) Les entitats beneficiàries estaran obligades a sotmetre's a les actuacions de control financer de la Intervenció General de la Generalitat i, si és el cas, dels òrgans competents del Fons Social Europeu en relació amb les subvencions concedides.  
f) Obligació de justificar, si és el cas, la subvenció de l'any anterior.  
g) Adoptar les mesures necessàries per a donar l'adequada publicitat del caràcter públic del finançament del programa. Les ajudes cofinançades pel Fons Social Europeu, seran objecte de publicitat d'acord amb el que disposa el Reglament de la Comissió 1.159/2000, de 30 de maig (DOCE L 130, de 31 de maig de 2000), sobre informació i publicació de les intervencions cofinançades pels Fons Estructurals.  
h) Les altres obligacions previstes en l'article 14.1 de la Llei General de Subvencions, i que no hagen sigut esmentades expressament.  
CAPÍTOL II  
Procediment general per a la concessió de les ajudes  
Article 4. Presentació de sol·licituds.  
1. Les sol·licituds per a l'obtenció de les ajudes regulades en la present ordre hauran de dirigir-se al Servici Valencià d'Ocupació i Formació (SERVEF), i es presentaran, en imprés model normalitzat, en les corresponents direccions territorials d'Ocupació del SERVEF o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, inclosa, si és el cas, la presentació a través del corresponent registre telemàtic, d'acord amb l'article 38.9 de l'esmentada llei, l'article 7.1 del Decret 18/2004, de 13 de febrer, del Consell de la Generalitat, de Creació del Registre Telemàtic de la Generalitat i l'Ordre de 9 de maig de 2005, de la Conselleria d'Economia Hisenda i Ocupació, (DOGV de 25/5/2005), que regula el procediment de tramitació telemàtica de sol·licituds de subvencions i presentació de documentació en l'àmbit competencial del SERVEF, i s'aprova l'aplicació informàtica que la possibilita.  
No obstant això, i sense perjuí del que es disposa anteriorment, les sol·licituds per a l'obtenció de les ajudes als Pactes Territorials per a l'Ocupació, previstes en el títol III, es presentaran preferentment en l'Àrea de Foment de l'Ocupació de la Direcció General del SERVEF.  
2. Quan la sol·licitud no reunisca els requisits establits en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en la present ordre, o no s'acompanye la documentació que, d'acord amb aquesta, resulte exigible, de conformitat amb el que preveu l'article 71 de l'esmentada Llei 30/1992, en la redacció donada per la Llei 4/1999, de 13 de gener, es requerirà l'entitat sol·licitant perquè en el termini de 10 dies esmene la falta o acompanye els documents preceptius, amb indicació que si no ho fera així, es considerarà que desisteix de la seua petició, amb una resolució prèvia que haurà de ser dictada en els termes que preveu l'article 42 de la mateixa llei.  
Article 5. Documentació.  
1. Les sol·licituds presentades d'acord amb el que estableix l'article 4 de la present ordre, hauran d'anar acompanyades, amb caràcter general, de la documentació següent:  
a) Memòria de l'actuació que ha de desenvolupar l'entitat beneficiària, en la qual s'indicaran els projectes o les actuacions per a les quals se sol·licita l'ajuda, detallant, si és el cas, respecte de cada acció concreta les despeses a realitzar, així com els altres aspectes especificats per a cada programa en la present ordre.  
b) Certificat de l'acord de l'òrgan competent de l'entitat sol·licitant de l'aprovació del projecte per al qual se sol·licita la subvenció.  
c) Certificat del secretari de la corporació local, o òrgan equivalent, en el qual conste la disposició de finançament per a costejar la part no subvencionada pel SERVEF.  
d) Dades de domiciliació bancària segons model facilitat a aquest efecte (fitxa de manteniment de tercers), excepte si s'ha presentat amb anterioritat davant del SERVEF i no hi ha hagut variació; en aquest cas, s'indicarà el compte en què es practicarà l'ingrés.  
e) Declaració de l'entitat sol·licitant que no ha percebut cap ajuda que puga concórrer amb el que estableix aquesta norma o, en cas de percepció, especificació de les ajudes rebudes i la quantia.  
f) Declaració responsable del representant legal de l'entitat beneficiària de no incórrer en les prohibicions per a obtenir la condició de beneficiari arreplegades en els apartats 2 i 3 de l'article 13 de la Llei General de Subvencions.  
2. Si l'entitat sol·licitant és una entitat pública o un consorci de caràcter públic que ha constituït un pacte territorial per a l'Ocupació i ha subscrit un conveni de col·laboració amb la Conselleria d'Economia, Hisenda i Ocupació, a més haurà d'adjuntar-hi:  
a) Fotocòpia compulsada del DNI de la persona que, en nom i en representació de l'entitat, sol·licita la concessió de la subvenció, i mandat o poder de representació per a actuar en nom i en representació d'aquesta.  
b) Autorització expressa al SERVEF per a demanar respectivament davant de l'Agència Estatal de l'administració Tributària, la conselleria d'Economia, Hisenda i Ocupació i la Tresoreria General de la Seguretat Social, la documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda i en el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre del 2003, General de Subvencions. La validesa dels certificats haurà d'estendre's al moment de l'atorgament de l'ajuda.  
En el supòsit de falta d'autorització, hauran de presentar-se certificats originals positius de l'Agència Estatal de l'administració Tributària, la conselleria d'Economia, Hisenda i Ocupació i la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa dels quals haurà d'estendre's a la data d'atorgament de l'ajuda.  
Article 6. Instrucció i procediment de concessió.  
1. La concessió de les ajudes es tramitarà en règim de concurrència competitiva, en els termes establits en el títol I de la Llei 38/2003, 17 de novembre, General de Subvencions, a excepció de les pròrrogues de subvencions per a la contractació d'agents d'Ocupació i Desenvolupament Local, regulades en l'article 26 de la present ordre, que es tramitaran en règim de concessió directa.  
2. La instrucció del procediment de concessió de subvencions correspondrà a la direcció territorial d'Ocupació del SERVEF en el cas de les subvencions previstes en el títol II de la present ordre, i a la Direcció General d'Ocupació i Inserció Laboral, en el supòsit de les ajudes regulades en el títol III.  
Després de l'avaluació i l'examen de les sol·licituds, la comissió de valoració a què es fa referència en els apartats 3 i 4 d'aquest mateix article, atenent els criteris i requisits establits per a cada una de les ajudes arreplegades en la present ordre, emetrà un informe en què es concrete el resultat de l'avaluació efectuada, aquest informe determinarà els projectes seleccionats, així com l'import de l'ajuda que individualment s'ha assignat a cada un, d'acord amb la disponibilitat pressupostària.  
L'òrgan instructor, a la vista de l'expedient i de l'informe de la comissió de valoració, formulara la corresponent proposta de resolució per a ser remesa a l'òrgan competent.   
3. La comissió de valoració esmentada en el punt anterior estarà formada per cinc membres amb la composició següent: president, el cap de l'Àrea de Foment d'Ocupació o persona en qui delegue; quatre vocals: un per cada servici territorial de Foment d'Ocupació i un representant de l'Àrea de Foment d'Ocupació, que actuarà com a secretari.   
4. Aquesta Comissió de Valoració, en tant que òrgan col·legiat, s'ajustarà en el funcionament al règim establit en els articles 22 a 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Aquest òrgan podrà ser assessorat per experts externs al SERVEF.  
5. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
6. Serà requisit per a la concessió de les subvencions i per al pagament d'aquestes que els beneficiaris o entitats col·laboradores no siguen deutors per resolució ferma de procedència de reintegrament en els termes establits en l'article 13.2.g) de la Llei 38/2003, General de Subvencions.   
Article 7. Resolució i recursos.  
1. La competència per a conéixer i resoldre sobre les sol·licituds formulades correspon a la directora general del SERVEF.  
2. El termini màxim per a resoldre i notificar la resolució procedent serà de sis mesos a comptar des de la presentació de la sol·licitud en qualsevol dels registres d'entrada del SERVEF, en el cas que aquesta s'efectuara una vegada publicada la resolució per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present convocatòria. En cas contrari, el termini s'iniciarà a partir de l'endemà de la publicació.  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la petició formulada, de conformitat amb el que preveu l'article 42 de la Llei 30/1992, ja esmentada.  
4. La resolució de concessió de les ajudes fixarà expressament la quantia concedida i incorporarà, si és el cas, les condicions, les obligacions i les determinacions accessòries a què haja de subjectar-se l'entitat beneficiària d'aquesta, amb notificació a les persones interessades en els termes que preveu l'article 58 de la Llei 30/1992, abans mencionada.  
5. Si després de la resolució de les ajudes, i una vegada esgotada la dotació inicial, es produïren minoracions en les ajudes concedides com a conseqüència de l'alteració de les circumstàncies dels projectes aprovats, com l'incompliment de condicions i de terminis establits en la resolució, la falta de justificació de les despeses realitzades o altres circumstàncies, i es generara així un crèdit disponible, aquest crèdit podrà ser utilitzat per a la mateixa línia en aquelles sol·licituds que, complint tots els requisits, van ser valorades positivament i no van poder ser ateses per falta de disponibilitat pressupostària.  
6. Les resolucions que es dicten a l'empara de la present ordre esgotaran la via administrativa, i contra aquestes podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, en el cas d'entitats locals, podrà efectuar-se un requeriment previ davant de l'òrgan competent en el termini de dos mesos a comptar des de l'endemà de la publicació d'acord amb el que estableixen els articles 10.1.a), 44 i 46.1 i 6 de la Llei 29/1998, de 13 de juliol, Reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessades puguen exercir-ne, si és el cas, qualsevol altre que consideren procedent.  
7 En el cas de desestimació per silenci administratiu podrà interposar-se, idèntic recurs en el termini de sis mesos a comptar des que haguera finalitzat el termini que per a dictar i notificar la resolució expressa es menciona en l'apartat 2 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, i sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 8. Resolució de pagament i resolució d'incidències.  
Per delegació de la directora general del SERVEF, l'òrgan competent per a efectuar el reconeixement d'obligacions i la proposta de pagament de la subvenció, i per a resoldre les incidències produïdes després de la concessió de les ajudes, com ara pròrroga de terminis, modificacions justificades del projecte inicial o qualsevol variació de les condicions particulars de la concessió, serà el director territorial d'Ocupació del SERVEF corresponent, excepte per a les ajudes als pactes territorials per a l'Ocupació, regulades en el títol III de la present ordre, en les quals l'òrgan competent serà el director general d'Ocupació i Inserció Laboral.  
Article 9. Seguiment i control de les ajudes.  
1. Correspondrà a la Direcció General del SERVEF, per si mateixa o a través de les direccions territorials d'Ocupació del SERVEF, dur a terme la funció de control de les subvencions concedides, així com l'avaluació i el seguiment dels programes regulats en aquesta ordre.  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers i la col·laboració en el marc que siga procedent amb la Inspecció de Treball i Seguretat Social.  
3. A l'efecte de difusió pública, les activitats que es realitzen basant-se en aquesta ordre hauran d'identificar-se convenientment, per cada municipi o entitat beneficiària de la subvenció, de manera expressa, la col·laboració del SERVEF i el FSE.  
Les actuacions cofinançades pel Fons Social Europeu, seran objecte de publicitat d'acord amb el que disposa el Reglament 1.159/2000, de 30 de maig (DOCE L 130, de 31 de maig de 2000), de la Comissió, sobre informació i publicació de les intervencions cofinançades pels fons estructurals.  
4. El beneficiari estarà obligat a sotmetre's a les actuacions de control financer de la Intervenció General. A aquests efectes haurà de disposar dels llibres comptables, els registres diligenciats i la resta de documents auditats com cal en els termes exigits per la legislació mercantil i sectorial aplicable al beneficiari en cada cas. Així mateix, estarà obligat a conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control. De la mateixa manera, el beneficiari haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
5. De conformitat amb l'article 45 de la Llei 38/2003, aquestes subvencions estaran subjectes, si és el cas, al control financer d'ajudes i subvencions finançades totalment o parcialment a càrrec de fons comunitaris.  
6. En la concessió de futures ajudes de programes de Foment d'Ocupació es tindrà en compte el grau de compliment de les actuacions programades.  
Article 10. Concurrència de subvencions.  
1. L'import de les ajudes o de les subvencions regulades en la present ordre no podrà ser, en cap cas, d'una quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de l'activitat que ha de desenvolupar la persona beneficiària.   
2. En el cas de les ajudes a la contractació d'agents d'Ocupació i Desenvolupament Local, regulades en el títol II, capítol II, no podran superar, aïlladament o en concurrència amb subvencions o ajudes concedides per altres administracions públiques o ens públics o privats, el 80% del cost de l'activitat subvencionada.  
Article 11. Rendiments financers.  
D'acord amb el que preveu l'article 19.5 de la Llei 38/2003, de 17 de novembre, General de Subvencions, els rendiments financers que es generen pels fons lliurats als beneficiaris, no incrementaran l'import de la subvenció concedida, a causa de l'escassa quantia d'aquests, de la dificultat de ser aplicats a les activitats subvencionades i de fer-ne el seguiment i control.  
Article 12. Modificació de la subvenció i reintegrament de les ajudes concedides.  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació d'aquesta, així com la concurrència d'altres causes arreplegades per l'article 37 de la Llei 38/2003, de 27 de novembre, General de Subvencions, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. La tramitació del procediment s'ajustarà al que preveuen els articles 41 a 43 de l'esmentada Llei General de Subvencions.  
Donarà lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, en els casos previstos en l'article 37 de l'esmentada llei i de conformitat amb el que estableixen els articles 91, 92 i 93 del Reial Decret 887/2006.  
3. En el cas d'incompliments parcials, sempre que el compliment pel beneficiari o, si és el cas, l'entitat col·laboradora s'aproxime de manera significativa al compliment total i s'acredite per aquests una actuació inequívocament tendent a la satisfacció dels seus compromisos, l'òrgan competent determinarà la quantitat a reintegrar pel beneficiari responent al principi de proporcionalitat en funció dels costos justificats i les actuacions acreditades, de conformitat amb el que disposa el número 2 de l'article 37 de la Llei 38/2003, de 17 de novembre, General de Subvencions, en relació amb la lletra n), de l'apartat 3 de l'article 17 d'aquesta llei.  
4. El que disposen els paràgrafs precedents s'aplicarà sense perjuí de la possible qualificació, si és el cas, dels fets com a infracció administrativa i la incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions, desenvolupats en el títol IV del Reial Decret 887/2006, de 21 de juliol.  
5. El procediment de reintegrament de subvencions es regirà per als programes propis, pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; i en el cas de programes finançats amb fons finalistes, pel que disposa el títol II capítol II de la Llei General de Subvencions.  
Article 13. Avaluació de les actuacions subvencionades.  
Una vegada finalitzat l'exercici pressupostari, l'entitat beneficiària queda obligada a facilitar tota la informació que siga necessària i en la forma que determine la Direcció General del SERVEF, a fi de realitzar l'avaluació dels objectius aconseguits com a conseqüència de les activitats subvencionades.  
TÍTOL II  
Subvencions per al foment de l'ocupació en l'entorn local  
CAPÍTOL I  
Disposicions generals  
Article 14. Beneficiaris.  
Podran ser beneficiàries de les subvencions previstes en aquest títol les corporacions locals o les entitats que en depenguen o hi estiguen vinculades que realitzen actuacions dirigides a promoure la generació d'ocupació en l'entorn local, d'acord amb el que disposa el present títol.  
Article 15. Termini de presentació de sol·licituds.  
1. El termini de presentació de sol·licituds corresponents a les noves contractacions d'agents d'Ocupació i Desenvolupament Local, serà de 30 dies naturals a comptar des de l'endemà de la publicació de la present ordre.   
2. En el cas de presentació de sol·licituds per a les ajudes a la formació dels agents d'Ocupació i Desenvolupament Local previstes en el capítol III del present títol, el termini serà de 30 dies naturals a comptar des de l'endemà de la publicació de la present ordre en el Diari Oficial de la Generalitat, per a realitzar l'acció formativa corresponent a l'any 2007, el denominat "curs/màster sobre gestió i promoció del desenvolupament local". No obstant això, en el cas de programació de nous cursos al llarg de 2007, la directora general del SERVEF a través d'un anunci en el Diari Oficial de la Generalitat donarà publicitat d'aquests amb indicació del termini de presentació de sol·licituds, d'acord amb el que preveu el segon paràgraf de l'article 28 de la present ordre.  
Article 16. Termini de justificació.  
La justificació haurà de realitzar-se en el termini que s'especifique per a cada programa o en la resolució de concessió.  
CAPÍTOL II  
Contractació d'agents d'Ocupació i Desenvolupament Local  
Article 17. Agents d'Ocupació i Desenvolupament Local.  
1. Els agents d'Ocupació i Desenvolupament Local es configuren com a personal treballador de les corporacions locals o entitats dependents d'una administració local o que hi estiguen vinculades, que tenen com a missió principal col·laborar en la promoció i la implantació de polítiques actives d'ocupació orientades a la generació d'activitat empresarial, i es desenvoluparà aquesta col·laboració en el marc d'actuació conjunta i acordada entre l'entitat contractant i el SERVEF.  
2. La contractació dels agents d'Ocupació i Desenvolupament Local serà realitzada per les corporacions locals o les entitats dependents d'una administració local o que hi estiguen vinculades, i els costos laborals seran subvencionats pel SERVEF d'acord amb el que preveu aquesta ordre.  
Article 18. Funcions dels agents d'Ocupació i Desenvolupament Local.  
1. Els agents d'Ocupació i Desenvolupament Local realitzaran les funcions següents:  
a) Prospecció de recursos ociosos o infrautilitzats de projectes empresarials de promoció econòmica local i iniciatives innovadores per a la generació d'ocupació en l'àmbit local, que identifiquen noves activitats econòmiques i possibles emprenedors.  
b) Difusió i estímul de les potencials oportunitats de creació d'activitat entre persones desocupades, promotors, emprenedors i institucions col·laboradores.  
c) Acompanyament tècnic en la iniciació de projectes empresarials per a consolidar-los en empreses generadores de noves ocupacions, assessorant i informant sobre la viabilitat tècnica, econòmica i financera i, en general, sobre els plans de llançaments de les empreses.  
d) Suport a promotors de les empreses, una vegada constituïdes aquestes, acompanyant tècnicament aquests durant les primeres etapes de funcionament mitjançant l'aplicació de tècniques de consultoria en gestió empresarial i assistència en els processos formatius adequats per a coadjuvar a la bona marxa de les empreses creades.  
e) Qualsevol altra que contribuïsca a garantir la missió principal enunciada en l'article anterior.  
2. Així mateix, podran promoure i potenciar els programes de Foment d'Ocupació en el seu respectiu àmbit local, en col·laboració amb el SERVEF. En tot cas, tindran coneixements suficients per a donar informació i assessorament sobre aquests programes.  
Article 19. Criteris per a la selecció dels projectes contractació d'AEDL.  
Per a la selecció dels projectes presentats, es tindran en compte els criteris següents respecte de les entitats locals sol·licitants:  
1. Nombre d'agents d'Ocupació i Desenvolupament Local (AEDL) actualment subvencionats o que van finalitzar subvenció en els últims anys.  
2. Consolidació de les places d'AEDL subvencionades anteriorment.  
3. Inexistència en el marc geogràfic de l'entitat sol·licitant d'un centre SERVEF d'Ocupació.  
4. Que estiguen situades en zones de regressió demogràfica o reconversió industrial.  
5. Que destinen recursos propis a la implantació de programes de foment d'ocupació i accions de promoció econòmica i desenvolupament local.  
6. Que disposen de recursos humans i/o d'organització i/o d'infraestructures i equipaments destinats a la gestió de programes de foment d'ocupació i accions de promoció econòmica i desenvolupament local.  
7. Població i índex de desocupació registrada en la localitat o comarca objecte de l'actuació de l'agent d'Ocupació i Desenvolupament Local.  
8. El grau d'incidència que en la creació de llocs de treball tindran les activitats a desenvolupar pels agents d'Ocupació i Desenvolupament Local d'acord amb els plans de treball.  
9. Establiment d'objectius operatius relacionats amb la creació d'empreses i el foment de la cultura empresarial.  
10. Que siguen projectes que agrupen a més d'un municipi o afecten importants nuclis poblacionals.  
11. Que els projectes desenvolupats pels agents d'Ocupació i Desenvolupament Local, possibiliten la integració laboral dels col·lectius més desfavorits en el mercat laboral.  
12. Altres ajudes concedides dirigides al foment de l'ocupació o a facilitar la creació d'empreses.  
Article 20. Documentació especifica.   
La memòria que, conforme a l'article 5.1.a) d'aquesta ordre, han de presentar les entitats sol·licitants haurà de contenir els punts següents:  
1. Definició del projecte global.  
2. Fases de desenvolupament del projecte.  
3. Objectius operatius de cada fase i temps estimats d'execució.  
4. Recursos propis que es destinen a l'execució del projecte.   
5. Recursos humans i/o d'organització i/o d'infraestructures i equipament que es posseeix per a posar-lo en pràctica.  
6. Nombre d'agents d'Ocupació i Desenvolupament Local que calga contractar.  
7. Accions i activitats que hagen de desenvolupar els agents, entre les assenyalades en l'article 18 d'aquesta ordre.  
8. Temps previst per a la realització del projecte i duració estimada dels contractes.  
9. Costos laborals totals anuals dels contractes.  
10. Pla d'adaptació dels agents al lloc de treball.  
Article 21. Selecció i contractació dels agents d'Ocupació i Desenvolupament Local.  
1. Els agents d'Ocupació i Desenvolupament Local se seleccionaran conjuntament entre el SERVEF i l'entitat beneficiària de la subvenció. Aquesta presentarà davant del corresponent centre SERVEF d'Ocupació una oferta de treball per a la recerca de candidats entre persones desocupades que hagen superat amb èxit el segon o el primer cicle d'educació universitària. En la selecció es valorarà l'experiència professional, així com els coneixements extraacadèmics adquirits en cursos monogràfics de desenvolupament local o promoció de projectes d'ocupació. Per al compliment efectiu d'aquest article, s'observaran les normes que s'acompanyen com a annex a aquesta ordre.  
2. En el cas que no hi haja candidats idonis entre els desocupats inscrits, després de la finalització de la fase d'entrevista davant de la Comissió Mixta, conforme al procediment establit en l'annex de la present ordre, l'entitat podrà realitzar la contractació directament amb la decisió prèvia de la Comissió de Valoració i la comprovació prèvia pel SERVEF de la idoneïtat del candidat, i es tindrà en compte a aquests efectes que en el procés de selecció del candidat a contractar s'hauran de respectar els principis de publicitat i concurrència.  
3. Els agents seleccionats seran contractats a temps complet per la corporació local o l'entitat dependent mitjançant la modalitat contractual més adequada, d'acord amb la normativa vigent.  
Article 22. Baixes i substitucions dels AEDL.  
1. Quan, per qualsevol causa, es rescindisca el contracte de treball d'un AEDL abans de la finalització d'aquest, únicament podrà ser substituït per la corporació local o l'entitat beneficiària si es compleixen els requisits següents:  
a) Comunicació de la baixa de l'AEDL al servici territorial de Foment de la direcció territorial d'Ocupació del SERVEF corresponent, en el termini d'un mes a partir del cessament, on es posen de manifest les causes d'aquest.  
b) En aquest mateix termini, presentació, si és el cas, d'una nova memòria-projecte amb les actualitzacions i les modificacions que puguen suposar el canvi d'agent.  
c) Pel que fa al procés de selecció, i amb la finalitat d'aprofitar al màxim la selecció realitzada en el seu moment, podrà ser contractat, amb l'autorització prèvia del director territorial d'Ocupació del SERVEF corresponent, el candidat disponible en aquell moment que haguera superat amb la millor puntuació el procés selectiu, sempre que no haja transcorregut més d'un any des de la celebració d'aquest. En cas contrari, haurà de dur-se a terme un nou procés de selecció.  
2. Quan el contracte d'un AEDL se suspenga a causa de situacions d'incapacitat temporal, maternitat, etc., la corporació local o l'entitat beneficiària podrà contractar un altre AEDL per a substituir-lo, dins del període subvencionat, amb la comunicació prèvia al servici territorial de Foment corresponent. Aquest aEDL serà el candidat disponible en aquell moment que haguera superat amb millor puntuació el procés selectiu; i en el cas que no hi haja un candidat idoni, l'entitat beneficiària procedirà d'acord amb el que disposa l'article 21.2 d'aquesta ordre.   
Article 23. Quantia i duració de la subvenció.  
1. El SERVEF abonarà fins al 80 per 100 dels costos laborals totals de l'agent d'Ocupació i Desenvolupament Local, inclosa la cotització empresarial a la Seguretat Social, per tots els conceptes, amb un màxim de 27.045,54 euros a l'any per cada contractació subvencionada. No s'entendran incloses les despeses de dietes i desplaçaments o indemnitzacions per raó de servici.  
2. La subvenció del SERVEF per cada agent d'Ocupació i Desenvolupament Local es concedirà per un període d'un any, i es podrà prorrogar per períodes anuals amb un màxim total de quatre anys.  
3. Transcorreguda aquesta duració màxima, la contractació del mateix agent per la mateixa corporació local o entitat beneficiària no podrà ser subvencionada pel SERVEF.  
Article 24. Adaptació inicial dels agents als seus llocs de treball.  
1. Les corporacions locals o les entitats que en depenguen o hi estiguen vinculades garantiran l'adaptació dels agents als seus llocs de treball mitjançant la impartició de la metodologia i de totes les tècniques que siguen necessàries per al millor desenvolupament de les seues funcions.  
2. El SERVEF podrà comprovar la idoneïtat dels mencionats processos d'adaptació.  
Article 25. Liquidació de la subvenció.  
1. La liquidació de la subvenció estarà condicionada a la presentació, per part dels beneficiaris d'aquesta, en el termini d'un mes des de l'inici de la relació laboral, dels contractes de treball comunicats al SERVEF o, si és el cas, la còpia del contracte firmat per les parts juntament amb el justificant de la comunicació telemàtica i l'alta dels treballadors en la Seguretat Social, i com a data límit el 20 de novembre de 2007.  
2. Rebuda la documentació en forma, es realitzarà l'abonament de la subvenció per contractació d'agents d'Ocupació i Desenvolupament Local d'una sola vegada per la quantia corresponent a un any.  
Article 26. Pròrroga de la subvenció.  
1. Les entitats beneficiàries podran sol·licitar del SERVEF la pròrroga de la subvenció concedida per cada agent contractat, durant el mes desé del contracte o de la pròrroga d'aquest, i acompanyaran el model de sol·licitud normalitzat amb els documents següents:  
a) Informe sobre l'activitat exercida per cada agent d'Ocupació i Desenvolupament Local.  
b) Certificat de l'òrgan competent en què conste la disposició de finançament per a costejar la part no subvencionada pel SERVEF.  
c) Declaració que no s'han rebut ajudes que puguen concórrer amb el que estableix aquesta ordre o, en cas de percepció, especificació de les ajudes rebudes i la quantia.  
2. La concessió d'aquesta estarà condicionada al fet que s'acredite el compliment dels objectius assenyalats en la memòria d'actuació presentada, així com la col·laboració que haja tingut l'agent en els programes de polítiques actives d'ocupació del SERVEF.   
3. En el cas de presentar la sol·licitud de pròrroga després del termini assenyalat, es detrauria de la subvenció que s'haja de concedir per a aquella anualitat la quantia corresponent al nombre de dies que hagen originat el retard.  
4. El pagament estarà condicionat a la justificació de la despesa del període anual anterior, d'acord amb el que s'assenyala en l'article següent, i el reintegrament, si és el cas, dels fons no utilitzats.  
Article 27. Obligacions dels beneficiaris.  
Sense perjuí de les obligacions establides amb caràcter general en l'article 3 de la present ordre, les entitats beneficiàries de les subvencions a què es refereix aquest capítol queden obligades a presentar davant del SERVEF, a través de la corresponent direcció territorial d'Ocupació, en el termini de dos mesos des de la finalització de cada període anual subvencionat, el compte justificatiu de la despesa realitzada que contindrà els documents següents:  
a) Informe anual sobre l'activitat exercida pels agents d'Ocupació i Desenvolupament Local, on s'especifiquen els èxits aconseguits, quantificats com cal, en relació amb els objectius que es pretenien en la memòria projecte.  
b) En el cas que les entitats beneficiàries siguen entitats vinculades a una corporació local o que en depenguen: dues fotocòpies confrontades de les nòmines abonades als treballadors contractats i documents de cotització corresponents (models TC1 i TC2), i s'acompanyarà, si és el cas, amb el justificant del reintegrament dels fons no utilitzats. Aquest reintegrament identificarà necessàriament, amb claredat, l'entitat beneficiària i el número d'expedient.  
c) En el cas que les entitats beneficiàries siguen corporacions locals: certificat detallat, expedit pel secretari de la corporació local, de la despesa final en model normalitzat, que s'acompanyarà, si és el cas, amb el justificant del reintegrament dels fons no utilitzats. Aquest reintegrament identificarà necessàriament, amb claredat, l'entitat beneficiària i el número d'expedient.  
CAPÍTOL III  
Subvencions a la formació dels agents   
d'Ocupació i Desenvolupament Local  
Article 28. Accions susceptibles de suport.   
Les corporacions locals o les entitats que en depenguen o hi estiguen vinculades podran ser beneficiàries d'una subvenció per a finançar parcialment els costos de formació i d'actualització permanent dels seus agents d'Ocupació i Desenvolupament Local. A aquests efectes, el SERVEF organitzarà, amb mitjans propis o aliens, les actuacions necessàries.  
En el cas que es programaren nous cursos durant l'any 2007, per una resolució de la directora general del SERVEF, es donarà publicitat d'aquests en el Diari Oficial de la Generalitat, amb indicació del termini per a presentar la sol·licitud, d'acord amb el que es determina en l'article 15 d'aquesta ordre.   
Article 29. Comissió i criteris de valoració de les sol·licituds.  
1. Per a complir el que estableix l'article 6 de la present ordre, la comissió de valoració, procedirà a l'avaluació de les sol·licituds presentades i emetrà l'informe corresponent.  
2. Les sol·licituds presentades segons el que estableix l'article 4 de la present ordre, tenint en compte el límit de places oferides per a la realització de cursos, es valoraran d'acord amb els criteris següents:  
a) Amb caràcter prioritari però no excloent, que els costos salarials del contracte de l'AEDL per al qual se sol·licita subvenció per formació haja sigut subvencionat prèviament pel SERVEF.  
b) La no obtenció per l'entitat sol·licitant de subvencions per aquest concepte l'any immediatament anterior.  
c) L'assistència d'agents d'Ocupació i Desenvolupament Local del nombre més gran de comarques possible.  
d) La major antiguitat de l'AEDL en l'exercici del seu lloc de treball.  
3. Una vegada instruïts els expedients a la vista de l'informe emés per la comissió de valoració, s'elevarà la proposta a l'òrgan corresponent, el qual resoldrà la concessió de l'ajuda que serà notificada a les entitats seleccionades a l'efecte de procedir, dins del termini que s'establisca, a la inscripció en el curs corresponent.  
Article 30. Quantia i liquidació de les ajudes.  
La quantia total de la subvenció concedida podrà ascendir fins a un màxim del 80 per 100 del cost de matrícula del curs i es pagarà d'una sola vegada en presentar, amb caràcter previ a l'abonament de la subvenció, a més de la documentació exigida amb caràcter general en l'article 5 d'aquesta ordre, el document de matrícula en qualsevol dels cursos específics de formació organitzats o autoritzats pel SERVEF, així com el document de pagament d'aquesta.  
La documentació anteriorment esmentada s'haurà de presentar com a data límit el 20 de novembre de 2007.  
Article 31. Obligacions específiques dels beneficiaris.  
Sense perjuí de les obligacions establides, amb caràcter general, en l'article 3 d'aquesta ordre, i una vegada finalitzat el curs organitzat o autoritzat pel SERVEF, l'entitat beneficiària haurà de remetre a la direcció territorial d'Ocupació corresponent una còpia del títol o el certificat d'aprofitament del curs.  
TÍTOL III  
Suport als pactes territorials per a l'Ocupació  
Article 32. Objecte.   
L'objecte d'aquestes ajudes és subvencionar els projectes que duguen a terme les entitats o consorcis que gestionen els Pactes Territorials d'Ocupació en el seu àmbit territorial d'actuació, amb la finalitat d'activar el desenvolupament local i el potencial de creació d'ocupació i aconseguir una estratègia acceptada per tots els agents implicats en l'àmbit territorial d'actuació del Pacte. El Pacte Territorial haurà de tenir suport a través d'un conveni de col·laboració subscrit amb la Conselleria d'Economia, Hisenda i Ocupació, o el SERVEF.   
Article 33. Beneficiaris.  
Podran ser beneficiaris de la subvenció els consorcis o entitats amb personalitat jurídica pròpia que gestionen el Pacte Territorial per l'Ocupació.  
Article 34. Termini de presentació de sol·licituds.  
1. El termini de presentació de sol·licituds per a les ajudes previstes en aquest títol, serà de 30 dies naturals a comptar des de l'endemà de la publicació de la present ordre en el Diari Oficial de la Generalitat.  
2. En el cas de nous Pactes Territorials que es firmen durant el 2007, sempre que la data del conveni de col·laboració subscrit amb la Conselleria d'Economia, Hisenda i Ocupació siga anterior al 31 de juliol, el termini per a la presentació de sol·licituds d'ajudes serà de 30 dies naturals a comptar des de la data de la firma del conveni.   
Article 35. Despeses subvencionables. Termini de justificació.  
1. Es consideren despeses subvencionables les despeses corrents que, acreditades mitjançant factures o documents comptables de valor probatori equivalent, hagen sigut efectivament realitzades i pagades amb anterioritat a la data de finalització dels períodes de justificació i es corresponguen de forma indubtable amb l'execució de les accions subvencionades.  
2. Els projectes podran tenir caràcter plurianual. Les despeses es justificaran de la forma següent:  
a) Les despeses corresponents a l'anualitat 2007 seran les compreses entre l'1 de maig i el 31 d'octubre de 2007 i es justificaran com a màxim el 20 de novembre de 2007  
b) Les despeses corresponents a l'anualitat 2008 seran les compreses entre l'1 de novembre de 2007 i el 30 d'abril de 2008 i es justificaran com a màxim el 30 de maig de 2008.  
No obstant això, l'autorització de despesa per al període corresponent a l'anualitat 2008, se subordinarà al crèdit que, per a aquest exercici, es consigne en el Pressupost de la Generalitat, segons el que disposa l'article 29.1 del Text Refós de la Llei d'Hisenda Pública Valenciana.  
3. Els pactes territorials d'ocupació que se subscriguen durant l'exercici 2007, podran imputar despeses subvencionables a partir de la presentació de la sol·licitud de la subvenció.  
4. El cost d'adquisició de les despeses subvencionables no podrà ser superior al valor de mercat. En cap cas es consideraran despeses subvencionables les previstes en l'article 31.7 de la Llei General de Subvencions.  
Article 36. Documentació específica que ha d'acompanyar la sol·licitud d'ajuda.  
A més de la documentació establida amb caràcter general en l'article 5 d'aquesta ordre, l'entitat sol·licitant haurà d'acompanyar la documentació següent:  
a) Còpia del pacte territorial per a l'Ocupació referida en l'article 32 d'aquesta ordre.  
b) Memòria del projecte previst per a desenvolupar per l'entitat o consorci que gestione el Pacte Territorial per l'Ocupació, amb desglossament de les distintes activitats i del pressupost de despesa associada a aquestes, en què es distingiran i es quantificaran les actuacions previstes a realitzar en el 2007 i en el 2008, que s'haurà de presentar en suport paper i informàtic, segons model que serà facilitat per l'òrgan gestor.  
c) Certificat expedit per l'òrgan competent de l'entitat beneficiària en què s'indique el compromís d'aportació del 20% del cost total aprovat del projecte.  
Article 37. Valoració dels projectes.  
La Comissió de Valoració, en els termes de l'article 6 de l'ordre, procedirà a la valoració dels projectes presentats, en consideració a:  
1) Els objectius d'inserció previstos en les accions que hagen de realitzar a través dels projectes presentats, i altres accions relacionades amb la creació d'empreses, l'adaptació de les empreses i els treballadors i la igualtat d'oportunitats.  
2) L'índex de desocupació en els municipis o comarques en què es desenvoluparan les actuacions.  
3) La situació de recessió demogràfica.  
4) Les especials dificultats d'inserció dels desocupats.  
5) El percentatge de cofinançament del projecte.  
Realitzada la valoració dels projectes, es comunicarà la proposta d'ajuda a l'efecte que el sol·licitant presente, si és el cas, una nova memòria que s'ajuste a la quantia proposada.  
Article 38. Quantia i liquidació de les ajudes.  
1. L'import de les ajudes no podrà superar el 80 per 100 del cost de les despeses de les actuacions subvencionades.  
1.2. Les despeses de dietes per assistència no podran superar els 46,88 € per persona i dia. Les despeses de dieta per restauració no podran superar els 30,05 € per persona i dia.  
1.3. D'acord amb el que disposa l'article 31 de la Llei General de Subvencions, quan l'import de la despesa subvencionable supere la quantia de 12.000 euros en subministrament de béns d'equip o prestació de servicis per empreses de consultoria o assistència tècnica, l'entitat beneficiària de l'ajuda haurà d'acreditar que s'ha sol·licitat un mínim de 3 ofertes de diferents proveïdors, amb caràcter previ a la contracció del compromís, llevat que per les especials característiques de la despesa subvencionable, no hi haja en el mercat suficient nombre d'entitats que el subministren o presten.  
2. El pagament de la subvenció a l'entitat beneficiària es lliurarà una vegada haja justificat la realització de les accions subvencionades mitjançant el compte justificatiu de la despesa que contindrà les factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, que hagen sigut efectivament pagades amb anterioritat a la finalització dels períodes de justificació previstos.  
La justificació de les accions i de les despeses efectuades, es realitzaran dins dels terminis establits en l'article 35. Els dos comptes justificatius de despesa, hauran d'anar acompanyats de la documentació següent:  
a) Una memòria d'activitats. S'hi descriuran i valoraran qualitativament les activitats realitzades pel Pacte i objecte de subvenció, especificant el grau de compliment dels objectius d'inserció previstos en la memòria inicial. En tot cas, la memòria d'activitats haurà de fer referència als punts següents: Data i lloc de realització de les accions. Enumeració detallada de les accions realitzades en relació amb el personal i els mitjans subvencionats. Relació de persones o grups atesos. Valoració de les accions realitzades.  
b) Una memòria econòmica. En aquesta memòria es descriuran i valoraran quantitativament les activitats realitzades desglossant-se per conceptes cada una de les despeses associades a cada acció. Totes les despeses associades a cada acció hauran d'estar indicades i numerades de forma correlativa. Aquesta memòria haurà de presentar-se en suport paper i informàtic, segons model que serà facilitat per l'òrgan gestor.  
2.1. En el cas que un mateix justificant de despesa haja sigut objecte d'altres subvencions publiques, el beneficiari haurà d'acreditar el percentatge del justificant de despesa que haja sigut subvencionat. En el cas que no s'acredite aquesta circumstància, es considerarà que ha sigut subvencionat abans totalment.  
2.2. La justificació de les dietes es realitzarà mitjançant la presentació d'un certificat del secretari, o l'òrgan competent de l'entitat beneficiària.   
3. No obstant això, podran lliurar-se bestretes de la subvenció concedida pel límit màxim autoritzat en el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat, o, si és el cas, pel límit màxim que autoritze la Llei de Pressupostos de la Generalitat per a l'exercici 2007.   
Article 39. Subcontractació.  
Es podrà subcontractar fins al 40% del cost total aprovat del projecte. En cap cas podran subcontractar-se activitats que, augmentant el cost de l'activitat subvencionada, no aporten valor afegit al contingut d'aquesta. La subcontractació haurà de formalitzar-se mitjançant un contracte entre el beneficiari de l'ajuda i el subcontractista.  
No es pot subcontractar amb les persones i les entitats previstes en l'article 29.7 de la Llei 38/2003 General de Subvencions.  
DISPOSICIONS ADDICIONALS  
Primera  
La concessió de les ajudes previstes en aquesta ordre estarà condicionada a l'existència de crèdit adequat i suficient en els corresponents pressupostos de la Generalitat. A aquest efecte, s'haurà de publicar en el Diari Oficial de la Generalitat la resolució de la secretària autonòmica d'Ocupació, directora general del SERVEF, per la qual es donarà publicitat a les línies de crèdit i a l'import global màxim destinat a la concessió de les ajudes previstes en la present disposició.   
Segona  
Els models normalitzats als quals s'al·ludeix en la present ordre es troben a disposició de les entitats sol·licitants en l'adreça d'Internet: http://www.servef.es.  
Tercera  
Las ajudes que es concedisquen a l'empara de la present ordre tindran la consideració de subvencions públiques, i per a allò no establit expressament en la present convocatòria, caldrà ajustar-se al que disposa la normativa següent:  
1. Pel que fa al capítol II del títol II, Contractació d'agents d'Ocupació i Desenvolupament Local, és aplicable, per a allò no establit en la present ordre, el que disposa l'Ordre de 15 de juliol de 1999, del Ministeri de Treball i Afers Socials (BOE de 31 de juliol), que estableix les bases de concessió de subvencions públiques per l'Institut Nacional d'Ocupació per al foment del desenvolupament local, el Reial Decret 357/2006, de 24 de març, pel qual es regula la concessió directa de determinades subvencions en els àmbits de l'ocupació i de la formació professional ocupacional, així com la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el reglament de l'esmentada llei i la resta de normativa concordant.  
2. Pel que fa al capítol III del títol II, Subvencions a la formació dels agents d'Ocupació i Desenvolupament Local, i al títol III, Suport als pactes territorials per a l'Ocupació, és aplicable els preceptes de caràcter bàsic de l'esmentada Llei 38/2003, de conformitat amb el que disposa l'apartat primer de la disposició final primera d'aquesta.   
A més es regirà, en allò que aquesta no dispose, pels preceptes en vigor del Text Refós de la Llei d'Hisenda Pública de la Generalitat.  
Quarta  
En el cas que els documents exigits ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què obren i no hagen transcorregut més de cinc anys des de la finalització del procediment a què corresponguen.   
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no és possible, que acredite per altres mitjans els requisits a què es refereix el document amb anterioritat a la formulació de la proposta de resolució, de conformitat amb l'article 71 de la Llei 30/1992.  
DISPOSICIONS FINALS  
Primera  
Es faculta la directora general del SERVEF per a dictar les instruccions i adoptar les mesures que considere oportunes per al desplegament i l'aplicació de la present ordre, així com per a regular la intervenció dels agents socials a l'efecte del que disposa aquesta, a través dels òrgans de participació que es determinen. Es delega en la directora general del SERVEF la competència per a ampliar els terminis de justificacions, amb caràcter excepcional, quan concórreguen circumstàncies motivades com cal que impossibiliten la presentació en els terminis assenyalats.  
Segona  
La present ordre entrarà en vigor a partir de l'endemà de la publicació en el Diari Oficial de la Generalitat.  
Contra el present acte, que esgota la via administrativa, els interessats podran interposar un recurs contenciós administratiu en el termini de dos mesos, a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant de l'òrgan que va dictar la resolució en el termini d'un mes, computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercir-ne, si és el cas, qualsevol altre que consideren procedent. Quan la interessada siga una administració local, podrà efectuar un requeriment previ a la interposició del recurs contenciós administratiu, davant de l'òrgan competent en el termini de dos mesos que es computaran a partir de l'endemà de la publicació, en els termes que preveu l'article 44 de la Llei 29/1998.  
València, 26 de desembre de 2006  
El conseller d'Economia, Hisenda i Ocupació,  
GERARDO CAMPS DEVESA  
ANNEX  
Procediment per a la selecció d'agents d'Ocupació i Desenvolupament Local  
I. Requisits  
La selecció dels AEDL es durà a terme entre persones desocupades inscrites en els centres SERVEF d'Ocupació que hagen superat el segon o el primer cicle d'educació universitària.  
o Situació de desocupació (concepte i acreditació): s'entén que la persona que pretén accedir a un lloc com a AEDL està desocupada quan no exerceix cap activitat per compte d'altri o per compte propi que done lloc a la seua inclusió en algun dels règims de la Seguretat Social o col·legis professionals.  
Haurà d'excloure's, per tant, del procés de selecció, les persones inscrites en els centres SERVEF d'Ocupació sota el concepte de "millor ocupació" i "pluriocupació".  
L'acreditació de la condició de persona desocupada podrà realitzar-se mitjançant:  
o certificat del centre SERVEF,  
o informe de vida laboral.  
II. Procés de selecció  
1. Oferta d'ocupació  
Les corporacions locals o les entitats que en depenguen o hi estiguen vinculades que hagen formulat sol·licitud de subvenció per a contractació d'agents d'Ocupació i Desenvolupament Local, hauran de sol·licitar oferta d'ocupació als centres SERVEF corresponents segons el seu àmbit territorial, com a màxim, en el termini de 10 dies a partir de la data de notificació de la resolució de concessió de la subvenció.  
Aquesta oferta haurà de contenir:  
a) Condició de persona desocupada inscrita de les persones candidates.  
b) Àmbit geogràfic de l'oferta. Si en l'àmbit proposat per l'entitat no hi hagueren, segons el parer del centre SERVEF d'Ocupació, candidats suficients que vulguen participar en el procés selectiu, aquest àmbit s'anirà ampliant.   
c) Nivell acadèmic (haver superat el segon o el primer cicle d'educació universitària).  
d) Ocupació: agent d'Ocupació i Desenvolupament Local (CNO: 0629.676.2).  
2. Convocatòria pública entre persones desocupades  
Les convocatòries públiques per a la cobertura de vacants d'AEDL que, si és el cas potestativament, poden dur a terme les corporacions locals per a complementar l'oferta sol·licitada al SERVEF, hauran d'incloure entre els requisits dels aspirants, les condicions establides en l'article 21 d'aquesta ordre. En tot cas, prèviament es presentarà l'oferta d'ocupació assenyalada en l'apartat anterior, i a aquests aspirants també se'ls aplicarà el barem establit en el número 5 d'aquest apartat.  
3. Contractació pública subsidiària entre altres treballadors.  
Amb caràcter extraordinari, si després de la finalització de la fase d'entrevista davant de la Comissió Mixta, no hi ha candidats idonis entre les persones desocupades inscrites, podran ser contractats per l'entitat local treballadors que no reunisquen el requisit d'estar desocupats, amb l'autorització prèvia pel SERVEF. En tot cas, han d'haver superat el segon o el primer cicle d'educació universitària. L'entitat haurà de donar publicitat de la convocatòria d'ocupació mitjançant qualsevol mitjà hàbil en Dret. Per a l'avaluació dels aspirants, s'aplicarà el barem previst en el present annex.  
4. Comissió Mixta de Selecció  
La Comissió Mixta de Selecció d'AEDL és un òrgan col·legiat que, participat per un representant designat per la corporació local o l'entitat que en depén i pel/per la cap del servici territorial de Foment de la corresponent direcció territorial d'Ocupació del SERVEF, que el presidirà, o funcionari/ària en qui aquest/a delegue, té com a objecte seleccionar l'aspirant que serà contractat per la corporació local o l'entitat com a AEDL.  
Les dues parts podran estar acompanyades d'assessors o tècnics, amb veu però sense vot.  
5. Fase de baremació  
Una vegada rebuda la llista de persones desocupades remeses pel centre SERVEF producte de l'oferta genèrica presentada, la corporació local o l'entitat que en depén o hi està vinculada procedirà, en el termini màxim de 15 dies, a l'avaluació dels aspirants que reunisquen els requisits assenyalats en l'apartat I d'aquest annex, conforme al barem següent:  
5.1. Barem d'aplicació al procediment selecció AEDL  
Per a fixar l'ordre de preferència en la borsa de treball per a la selecció d'agents d'Ocupació i Desenvolupament Local, es valoraran els mèrits següents:  
A) Titulació acadèmica  
1. Atenent la memòria-projecte presentada per l'entitat beneficiària de la subvenció, les titulacions acadèmiques dels AEDL que resulten de l'oferta es valoraran d'acord amb l'escala següent:   
a) Per a les funcions enunciades en l'article 18.1 c) i d) de l'ordre, la possessió de títol acadèmic de Segon Cicle Universitari de Ciències Econòmiques, Empresarials, Direcció i Administració d'Empreses, Dret o semblants, i la possessió de títol de Primer Cicle Universitari de Ciències Econòmiques, Empresarials, Graduats Socials, Relacions Laborals i semblants, 1,5 punts.  
b) En relació amb les funcions descrites en l'article 18.1 a) i b) de l'ordre, la possessió de títol de Segon o Primer Cicle Universitari de Sociologia, Geografia, o semblants, enginyers agrònoms, enginyers tècnics agrícoles, enginyers tècnics o superiors industrials, 1,5 punts.   
2. Així mateix, també es valorarà qualsevol titulació acadèmica de nivell igual o superior a l'exigit per a accedir al lloc, i se n'exclourà la que va servir per a això, amb 1,50 punts. En aquest cas, només es puntuarà el títol o els títols de major nivell, i s'entendran compreses en aquest aquelles altres titulacions necessàriament prèvies per a l'obtenció del de nivell superior.  
3. La puntuació màxima que es podrà obtenir en aquest apartat per tots els conceptes serà de 3 punts.  
B) Experiència professional  
L'experiència en l'exercici de llocs com a agent d'Ocupació i Desenvolupament Local o amb funcions iguals o semblants, o amb nivells de responsabilitat iguals o superiors, es valorarà en 0,1 punts cada mes complet de servicis, i en 0,04 punts cada mes complet de servicis en llocs relacionats com a personal de suport de l'agent d'Ocupació i Desenvolupament Local, fins a un màxim de 6 punts.  
C) Cursos de formació i mèrits específics  
Els cursos de formació en matèries relacionades amb les funcions del lloc d'AEDL i altres mèrits específics es valoraran d'acord amb l'escala següent i fins a un màxim de 4 punts:  
1. Curs d'AEDL de 100 o més hores de duració impartit per una universitat: 2 punts.  
2. Cursos monogràfics de Desenvolupament Local o promoció de projectes d'ocupació relacionats directament amb el lloc d'AEDL de 100 o més hores de duració: 1,5 punts.  
3. Cursos monogràfics de Desenvolupament Local o promoció de projectes d'ocupació relacionats directament amb el lloc d'AEDL de 25 o més hores de duració: 0,50 punts.  
4. Ponències i publicacions relacionades amb les funcions d'AEDL: 0,50 punts.  
En aquest apartat no es puntuaran els cursos de valencià ni d'idiomes comunitaris. Tampoc es puntuaren els cursos d'una carrera acadèmica, els doctorats ni els d'instituts universitaris, quan aquests formen part del pla d'estudis del centre.  
D) Valencià  
El coneixement del valencià es valorarà fins a un màxim de 3 punts amb l'acreditació prèvia d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb l'escala següent:  
1. Coneixement oral: 0,75 punts.  
2. Coneixement elemental: 1 punt.  
3. Grau mitjà: 2 punts.  
4. Grau superior: 3 punts.  
La valoració del coneixement del valencià s'efectuarà puntuant exclusivament el nivell més alt obtingut.  
E) Idiomes comunitaris  
Fins a un màxim de dos punts, a raó de 0'40 punts per curs, o la seua equivalència si es tracta de cicles, corresponent al títol expedit per la universitat o l'escola oficial d'idiomes. La puntuació màxima possible que es podrà obtenir en el present apartat serà de 2 punts.  
La puntuació màxima que es podrà obtenir per tots els apartats serà de 18 punts.  
5.2. La corporació local o l'entitat beneficiària alçarà acta del resultat de la baremació efectuada, comprensiva de la llista nominativa d'aspirants, ordenats de major a menor puntuació obtinguda, desglossant la puntuació donada per cada un dels apartats d'aquest barem. L'acta es publicarà en el seu tauler d'anuncis i es remetrà una còpia autentificada a la direcció territorial d'Ocupació del SERVEF corresponent, en un termini no superior a cinc dies, des de la data de l'acta. En el cas d'empat prevaldrà la persona de major edat.  
Les persones interessades tindran un termini de 10 dies des de la publicació en el tauler d'anuncis per a reclamar davant de l'entitat convocant sobre qualsevol de les dades que continga, la qual resoldrà sobre aquesta, i donarà compte de tot això a la corresponent direcció territorial d'Ocupació del SERVEF.  
6. Fase d'entrevista  
a) Una vegada rebuda l'acta de baremació a què es refereix el punt anterior, el servici territorial de Foment d'Ocupació concertarà amb la corporació local o l'entitat beneficiària de la subvenció la reunió de la Comissió Mixta creada a aquest efecte, per a la selecció de l'AEDL entre els aspirants prèviament baremats.  
b) Per cada lloc d'AEDL que s'haja de cobrir, seran citats, com a mínim, a l'entrevista davant de la Comissió Mixta, els quatre candidats millor classificats en la fase de baremació, i no es podrà excedir de vint candidats per entrevista amb independència del nombre de llocs a proveir. Aquesta citació correspondrà efectuar-la a la corporació local o l'entitat beneficiària de la subvenció, amb les garanties previstes en l'article 59.1 de la Llei 30/1992.  
c) L'entrevista tindrà com a objectiu l'exposició i la defensa d'una memòria sobre el desenvolupament de les seues funcions com a AEDL, tant les generals de l'article 18 d'aquesta ordre com les especificades en la memòria presentada per l'entitat beneficiària per a l'aprovació de la subvenció, la qual podrà ser consultada pels candidats. L'esmentada memòria la presentarà el candidat davant de la Comissió Mixta en el moment que determine l'esmentat òrgan de selecció. En la fase d'entrevista es contrastarà l'adequació del perfil professional i les aptituds del candidat, així com les seues possibles iniciatives per al millor exercici del lloc concret d'AEDL.  
d) L'entrevista s'iniciarà amb l'explicació per part del president de la naturalesa jurídica del contracte que es formalitzarà, i després el representant de la corporació o entitat tractarà sobre les condicions laborals del lloc de treball, com ara retribucions, jornada de treball, incompatibilitats, comeses, etc. Posteriorment s'entrevistarà el candidat sobre la seua motivació i coneixements del lloc.  
e) Cada membre de la Comissió disposarà de fins a un màxim de 9 punts que podrà adjudicar en aquesta fase per cada candidat, distribuïts de la manera següent:  
o Fins a 3 punts, per a valorar l'adequació del candidat al perfil del lloc convocat.  
o Fins a 4 punts, per coneixements genèrics.  
o Fins a 2 punts, pel coneixement de l'entorn.   
La puntuació final de l'entrevista serà la mitjana aritmètica dels punts adjudicats per cada membre, i serà necessari un mínim de 5 punts.   
f) Els punts així obtinguts per cada candidat se sumaran als que van resultar de la fase de baremació, i donaran lloc a la llista definitiva del procés selectiu. De tot allò que s'ha actuat s'alçarà acta en què constaran els candidats presentats a l'entrevista per ordre de puntuació definitiva, i quedarà seleccionat el que haja obtingut major puntuació. S'ha de tenir en compte que en cas d'empat en la puntuació final obtinguda pels sol·licitants, s'haurà d'observar el que estableix l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV d'11 d'abril).